Wonderwerke in ons daaglikse lewe - Voelgoed
Tuis Vroue wat Glo Hennie Stander Wonderwerke in ons daaglikse lewe
Wonderwerke in ons daaglikse lewe
Vandag se koerant vertel van twee verskillende mense wat getuig van wonderwerke wat hulle oor die Kerstyd beleef het. Beide Ané Meyer (17) en Peter Bramley (59) is in twee afsonderlike voorvalle in die week voor Kersfees deur Kaapse kobras (oftewel geelslange) gebyt.
Beide was ernstig siek, en beide het wonderbaarlik herstel. Peter sê in vandag se koerant "Dit is mense se gebede wat jou deurhaal." Sy vrou Lexie sê: "'n Hoër Hand het ingegryp. Dit was 'n wonderwerk." Ané se ma Marita sê: "Baie mense het vir my kind gebid … Dit is 'n wonderwerk (dat sy leef) en dit is 'n genade van bo."
Dit is lekker om sulke verhale in sekulêre koerante te lees. Dit is lekker om te sien hoe mense God se ingryping in hulle daaglikse lewe beleef. Godsdiens en geloof is nie iets wat net tot Sondae behoort nie. God behoort elke oomblik van ons lewe vir ons 'n werklikheid te wees, ook nie net as slange ons byt of wanneer iets uitsonderliks gebeur nie. God wil elke oomblik deel van ons lewe wees – ons is mos juis in die Kerstyd weer herinner daaraan dat Jesus se ander Naam "Immanuel" is, wat beteken "God met ons."